11.8.2023
EL
Επίσημη Εφημερίδα της Ευρωπαϊκής Ένωσης
C 283/25 Πέμπτη 16 Φεβρουαρίου 2023
43. καλεί την Επιτροπή και τα κράτη μέλη να διασφαλίσουν ότι το βιομηχανικό σχέδιο της ΕΕ μπορεί να συμβάλει στην επίτευξη της δίκαιης μετάβασης και των στόχων της, συμπεριλαμβανομένης της δημιουργίας ποιοτικών θέσεων εργασίας με δίκαιες συνθήκες εργασίας και καλές αμοιβές, της προώθησης των συλλογικών διαπραγματεύσεων και του σεβασμού των συλλογικών συμβάσεων· 44. επισημαίνει τη σημασία της πρόσβασης στην κατάρτιση και επανακατάρτιση των εργαζομένων σε βιομηχανίες και τομείς που πρέπει να υποβληθούν σε εκ βάθρων αλλαγές με σκοπό μια πράσινη και ψηφιακή μετάβαση· τονίζει ότι τα προσόντα και οι πιστοποιημένες ικανότητες παρέχουν προστιθέμενη αξία στους εργαζόμενους, καθώς βελτιώνουν τη θέση τους στην αγορά εργασίας, και μπορούν να μεταφερθούν κατά τις μεταβάσεις στην αγορά εργασίας· ζητεί να προσανατολιστεί η δημόσια πολιτική για τις δεξιότητες προς την πιστοποίηση και την επικύρωση των προσόντων και των ικανοτήτων· 45.
εκφράζει την ικανοποίησή του για τη συμβολή του σχεδίου στη δημιουργία εργατικού δυναμικού υψηλής ειδίκευσης για την ευρωπαϊκή βιομηχανία μέσω της ενίσχυσης της συνάφειας των δεξιοτήτων, της χρήσης τοπικών συμφώνων για τις δεξιότητες, με παράλληλη στήριξη στην ανάπτυξη υπηρεσιών μίας στάσης και τοπικών κόμβων για την ανάπτυξη δεξιοτήτων, και τη φιλοδοξία του να αξιοποιήσει τα ταλέντα εντός της ΕΕ και να ενισχύσει τη διασυνοριακή κινητικότητα του εργατικού δυναμικού, καθώς και να προσελκύσει ειδικευμένο εργατικό δυναμικό από τρίτες χώρες μέσω της ευρωπαϊκής δεξαμενής ταλέντων· καλεί την Επιτροπή να υποβάλει σχέδιο για τη βελτίωση της ελκυστικότητας της Ευρώπης ως τόπου απασχόλησης μηχανικών και επιστημόνων· 46.
ζητεί τη δημιουργία συνεργειών και δεσμών με τη γενική εκπαιδευτική πολιτική στο πλαίσιο του βιομηχανικού σχεδίου της ΕΕ, δεδομένου ότι ο εν λόγω τομέας μπορεί να έχει μεγάλο αντίκτυπο· τονίζει την ανάγκη συντονισμού με την ευρωπαϊκή στρατηγική για τα πανεπιστήμια, προκειμένου να προωθηθεί η συνεργασία με το βιομηχανικό οικοσύστημα, ιδίως μέσω της εφαρμογής στρατηγικών μέτρων έρευνας και καινοτομίας· τονίζει τη σημασία της επαγγελματικής κατάρτισης προκειμένου να διασφαλιστεί η διαθεσιμότητα ειδικευμένων εργαζομένων με πράσινες και ψηφιακές δεξιότητες στη βιομηχανία· 47. τονίζει την ανάγκη το σχέδιο να συμβάλει στην επίτευξη των στόχων και των σκοπών για το 2030, όπως ορίζονται στο πρόγραμμα πολιτικής για την ψηφιακή δεκαετία, μεταξύ άλλων μέσω της δημιουργίας πρόσβασης στην απασχόληση για νέους που βρίσκονται εκτός εκπαίδευσης, απασχόλησης ή κατάρτισης (ΕΑΕΚ) και για άτομα με χαμηλότερα επίπεδα δεξιοτήτων· 48. εφιστά την προσοχή στο γεγονός ότι, ενώ η συμμετοχή στη γενική κατάρτιση αυξάνεται σταθερά στην ΕΕ, εξακολουθεί να υπολείπεται σημαντικά του στόχου για συμμετοχή του 60 % του ενήλικου πληθυσμού σε κατάρτιση κάθε χρόνο έως το 2030, λόγω επίσης της έλλειψης ενδιαφέροντος και της αντίληψης ότι δεν είναι αναγκαία η κατάρτιση αυτή· τονίζει ότι τα συστήματα αποζημίωσης βάσει δεξιοτήτων αποτελούν χρήσιμο εργαλείο για την αύξηση της συμμετοχής στην κατάρτιση·
Ανοικτό και δίκαιο εμπόριο για ανθεκτικές αλυσίδες εφοδιασμού 49.
υπενθυμίζει ότι μία στις πέντε θέσεις εργασίας στην Ένωση εξαρτάται από τις εξαγωγές· καλεί την Επιτροπή, την Ευρωπαϊκή Υπηρεσία Εξωτερικής Δράσης και τα κράτη μέλη να προωθήσουν νέες οικονομικές εταιρικές σχέσεις με δημοκρατικές χώρες, ώστε η Ένωση και οι εταίροι της να μπορέσουν, μεταξύ άλλων, να αντιμετωπίσουν από κοινού την κλιματική αλλαγή και τις συνέπειες της ρωσικής επίθεσης· 50. καλεί την Επιτροπή να αξιολογήσει τις υφιστάμενες εξαρτήσεις και να βρει εναλλακτικές πηγές για τη διαφοροποίηση των αλυσίδων εφοδιασμού της Ευρώπης για κρίσιμες τεχνολογίες και πρώτες ύλες, και τονίζει την ανάγκη καλύτερου συντονισμού καθώς και κοινών προσπαθειών για τη δημιουργία ανθεκτικών αλυσίδων εφοδιασμού προκειμένου να καλυφθούν οι βιομηχανικές ανάγκες της ΕΕ· σημειώνει την επικείμενη πρόταση της Επιτροπής για μια νομοθετική πράξη για τις κρίσιμες πρώτες ύλες· 51. εκφράζει την ικανοποίησή του για τα μέσα που εγκρίθηκαν κατά τη διάρκεια αυτής της θητείας για την καταπολέμηση των αθέμιτων πρακτικών από εμπορικούς εταίρους, ιδίως όσον αφορά τις δημόσιες συμβάσεις και τις ξένες επιδοτήσεις· καλεί την Επιτροπή να τα αξιοποιήσει πλήρως· καλεί, επιπλέον, την Επιτροπή να υιοθετήσει ισχυρότερη στάση για την αντιμετώπιση του αθέμιτου παγκόσμιου ανταγωνισμού, όπως αυτός που προκαλείται από τις αδικαιολόγητες κρατικές ενισχύσεις· 52. καλεί επίσης την Επιτροπή να προτείνει μια «νέα γενιά εταιρικών σχέσεων παγκοσμίως», η οποία θα αξιοποιεί πλήρως την οικονομική και πολιτική επιρροή της ΕΕ με τους σημερινούς εμπορικούς εταίρους της, ώστε να διασφαλιστεί ότι η Ένωση θα ωφεληθεί περισσότερο από τις εξαγωγές και τις εισαγωγές της βιομηχανίας της, προωθώντας παράλληλα τις αξίες και τα πρότυπά της, ιδίως τα ανθρώπινα δικαιώματα και την Ευρωπαϊκή Πράσινη Συμφωνία· καλεί την Επιτροπή να χρησιμοποιήσει όλα τα μέσα εμπορικής πολιτικής της Ευρώπης για να προωθήσει την ευημερία της μέσω της αναζήτησης και της δημιουργίας νέων εμπορικών εταιρικών σχέσεων και να προστατεύσει την ενιαία αγορά από στρεβλώσεις από χώρες εκτός ΕΕ·